text: Bloc per anar traient: A Terrassa, assemblea general
  En directe des de la plaça de l'Ajuntament de Terrassa, bé no és estrictament en directe, oi, no sé com es diria. Els timbalers van convocant la gent i van pujant el to del batec col·lectiu. Algú s'acosta a la taula on hi ha instal·lats els portàtils i els equips de so, quanta gent som, 504, no, home, al grup del facebook no, aquí, físicament. Una dona s'apropa preguntant si hi ha algun manifest per signar, em sembla que no, que és una cosa bastant heterogènia, dic, ahir a la tarda a Barcelona es deia que circularia més d'un manifest, i no un de sol. Arriba un jove, que sembla que hi entén de dret, el Constitucional sembla que acceptarà la manifestació de demà, vista la mida que està adquirint això a la Puerta del Sol. Demano si puc utilitzar un dels portàtils que hi ha a la taula, i tant, l'engego, osti és Linux, i a més té contrasenya. Continuo escrivint a mà a la llibreta i després ja ho passaré al bloc, o allà on sigui. N'arriba un altre, ràdio Kaos sí que podrà emetre, algú hauria d'anar al local a retransmetre.
  No havia estat mai en una assemblea tan gran. La de Terrassa és la segona acampada més gran de Catalunya (després de Manlleu, s'entén).